כוכב הקופים: המרד

עלילת הסרט

ויל רודמן הוא מדען אשר מנסה למצוא תרופה לאלצהיימר, ולכן הוא מפתח תרופת רטרו וירוס הנקראת 1-12. התרופה יוצרת שינוי גדול אצל השימפנזות עליהן רודמן מבצע ניסויים, וגורם להן להפוך לחכמים בצורה אנושית ואף מעבר לכך. לאחר שאחת מהשימפנזות משתחררת ותוקפת את המדענים, לאחר שהיא מאמינה שהם רוצים לפגוע בתינוקה, היא נורית למוות על ידי מאבטחים, ותינוקה נותר יתום.
הבוס של רודמן, ג'ייקובס, פוקד עליו לבטל את הפרויקט, ולהרוג את שאר השימפנזות. רודמן מרחם על התינוק ולוקח אותו לביתו. אביו של רודמן, צ'ארלס (בגילומו של ג'ון לית'גאו), חולה באלצהיימר, וזו גם הסיבה שרודמן כה נחוש למצוא תרופה למחלה. רודמן ואביו מחליטים לגדל את הקוף, וקוראים לו "סיזר", על שם המחזה "יוליוס קיסר", אותו קורא האב. רודמן מגלה כי מאחר שאמו של סיזר עברה מספר טיפולים מהתרופה, תכונותיה עברו באופן גנטי לסיזר, וכך גם הוא זכה לאינטליגנציה גבוהה. ואכן, סיזר גדל להיות קוף חכם בצורה בלתי רגילה, כמעט ברמה אנושית. לאחר שסיזר נפצע, רודמן לוקח אותו לטיפול אצל וטרינרית בשם קרולינה (פרידה פינטו). 
רודמן מחליט לתת את התרופה לאביו צ'ארלס, והיא משפרת באופן ניכר את מצבו, אך בהמשך המחלה חוזרת בגלל שהמערכת החיסונית שלו דוחה את התרופה. צ'ארלס נכנס למאבק עם שכנו, וסיזר מנסה להגן עליו ותוקף באלימות את השכן. בעקבות תקרית זו, סיזר נשלח למתקן כליאה לקופים, המנוהל 
על ידי ג'ון לנדון. בנו של לנדון, דודג' (מגולם על ידי טום פלטון), שעובד במקום, מתעלל בקופים באכזריות. שאר הקופים במתקן אינם מקבלים את סיזר, וחלק אפילו תוקפים אותו חוץ ממוריס קוף שהיה בעברו בקרקס ומבין שפת סימנים. המתקן הקשה משנה את סיזר, וגורם לו לרצות למרוד בבני האדם. לאחר מספר שבועות במתקן, סיזר מתחיל לתכנן כיצד יברח מהמקום וישחרר את שאר הקופים. הוא חוטף את האולר של חברו של דודג', ומשתמש בו כדי לפתוח את מנעול התא שלו. כך הוא גם כורת ברית עם גורילה מאיימת, שעוזרת לו להפוך למנהיג של כל שאר הקופים.
בינתיים, רודמן מצליח לשכנע את ג'ייקובס לאפשר לו להתחיל את הניסויים מחדש, על שימפנזות חדשות. התרופה הופכת את השימפנזות לחכמות יותר, בדומה לסיזר. המדענים מתחילים בתהליך הייצור של התרופה, אך אינם יודעים כי היא מסוכנת מאד לבני אדם. ג'ייקובס איננו מקשיב לאזהרותיו של רודמן לבל ישתמשו בחופזה בתרופה, ולכן רודמן מתפטר. 
סיזר מבין כי על אף שהקופים במתקן רואים בו כמנהיג, הם עדיין לא ברמת החוכמה שלו. לכן הוא מתגנב לביתו של רודמן, גונב מספר מבחנות של התרופה, ומשתמש בה על הקופים שבמתקן, ההופכים לחכמים הרבה יותר ולכן בעלי יכולת לשתף פעולה ולציית לסיזר מנהיגם. סיזר מחליט כי הגיעה העת למרד ולבריחה מהמתקן ועובר שלב נוסף בהתפתחותו, כשהוא מצליח לצעוק "לא!". במהלך הבריחה מתחשמל דודג' למוות. לאחר שהקופים בורחים, הם משחררים גם את הקופים בגן החיות המקומי ובמתקן הניסוי של התרופה. 
המשטרה מנסה למנוע מהקופים את הבריחה ליערות שמעבר לגשר שער הזהב, ומתפתח קרב בין הקופים ובני האדם, בסופו מצליחים הקופים לפרוץ את המחסום ולברוח ליערות. ג'ייקובס, המפקד על מסוק המנסה להרוג במקלעים את הקופים הבורחים, נהרג בהתרסקות המסוק לצד הגורילה. לאחר הניצחון בגשר, מגיעים הקופים ליער. רודמן מגיע גם הוא לדבר עם סיזר ומבקש ממנו להפסיק במרד ולחזור הביתה. סיזר מחבק את רודמן, ולוחש באוזנו "סיזר כבר בבית". השניים נפרדים, והמרד של הקופים ממשיך, כאשר הוא מתפשט לכל העולם, במקביל להתפשטות המחלה, שעתידה לחסל את מרבית האנושות ולהביא לשלטון הקופים בכדור הארץ.

צילום הסרט

מתחילת הפקתו של הסרט, החליטו המפיקים כי הם אינם רוצים לצלם אנשים, בחליפות ובאיפור, שישחקו את הקופים. כמו שעשו בסרטי כוכב הקופים המוקדמים. לאחר ששקלו שימוש בקופים אמיתיים ופסלו זאת, החליטו להשתמש, באנימציה דיגיטלית מיוחדת כדי לתאר את הקופים. לכל קוף שורטט מודל מפורט, עם שלד, שריר, ורקמה מיוחדת משלו. בזכות התקדמות טכנולוגיית הצילום, הצליחו לחפות על חסרון הדמות בסצנות שצולמו עם הקופים.

הכנסות

הסרט, שהופק בתקציב של כ-100 מיליון דולר, נחל הצלחה משמעותית ומפתיעה, ועורר מחדש את העניין סביב סדרת "כוכב הקופים".
הכנסות הסרט עמדו על 500 מיליון דולר שהציבו אותו כהפתעה מבין סרטי קיץ 2011 ובעקבות כך החל להתעורר עניין בסרט המשך.

מוזיקה

את המוזיקה לסרט הלחין וכתב פטריק דויל.